El servei de consultes sobre sexualitat per a joves al CAP Bages atén 185 persones - Regió7 :: El Diari de la Catalunya Central
El servei de consultes sobre sexualitat per a joves al CAP Bages atén 185 persones
El programa Tarda Jove es fa sense cita prèvia i ara es traslladarà els dimecres
redacció | manresa 01.03.2017 | 13:03
La Tarda Jove del Servei d´Atenció Sexual i Reproductiva Bages-Solsonès de l´ICS ha atès 185 persones l´últim any, que han pogut fer qualsevol tipus de consulta sense cita prèvia.
Es tracta d´un servei adreçat a joves menors de 25 anys que poden fer consultes sobre sexualitat sense cita prèvia. Fins ara es prestava els dilluns. Ara s´oferirà els dimecres de 3 a 7 de la tarda a la tercera planta del CAP Bages de Manresa.
Les noies són ateses per una llevadora, tot i que en l´atenció més complexe i de patologia els hi dóna suport un professional de ginecologia, de psicologia o de treball social.
A la Tarda Jove es resolen consultes sobre sexualitat, consells contraceptius, anticoncepció postcoital, informació i assessorament en la interrupció voluntària de l´embaràs, consells i atenció en les infeccions de transmissió sexual, prevenció del càncer de coll d´úter, atenció a la patologia ginecològica, prevenció de comportaments de risc, atenció a la violència masclista i atenció a la diversitat sexual.
Segons l´ICS, és important que l´atenció als joves es faci en el lloc i el moment en que sorgeix la demanda i intentar evitar derivacions cap a altres professionals mèdics. La consulta de Tarda Jove es coordina amb els equips d´atenció primària, amb el programa Salut i Escola i amb professional de diversos dispositius assistencials.
El programa es completa amb xerrades sobre sexualitat i afectivitat als joves de tercer o quart d´ESO de tots els instituts del Bages i el Solsonès. El curs passat se´n van fer 31, amb la participació de 1.776 alumnes.
Servei d'Atenció Sexual i Reproductiva Bages-Solsonès